คลังชะลอรีดภาษีน้ำหวาน2ปี
คลังให้เวลาผู้ประกอบการปรับตัว 2 ปี ก่อนเก็บภาษีน้ำหวาน "อภิศักดิ์" ยันรัฐไม่ได้ถังแตก
7 ก.พ. 2560

คลังให้เวลาผู้ประกอบการปรับตัว 2 ปี ก่อนเก็บภาษีน้ำหวาน "อภิศักดิ์" ยันรัฐไม่ได้ถังแตก
นายอภิศักดิ์ ตันติวรวงศ์ รมว.คลัง เปิดเผยว่า กระทรวงการคลังอยู่ระหว่างศึกษาการจัดเก็บภาษีสรรพาสามิตน้ำหวาน เพื่อทำให้คนไทยมีสุขภาพดีขึ้น แต่ต้อง หารือผู้ที่เกี่ยวข้องจำนวนมาก ตั้งแต่ผู้ปลูกอ้อย โรงงานผลิตน้ำตาล รวมไปถึงผู้ผลิตเครื่องดื่มที่ใช้น้ำตาลทั้งหมด ซึ่งต้องมีการคุยให้ได้ข้อยุติและให้เกิดความสมดุล
นายอภิศักดิ์ กล่าวว่า ล่าสุดได้หารือกับสมาคมผู้ผลิตน้ำตาล ซึ่งเห็นด้วยกับการเก็บภาษีน้ำหวาน แต่ขอเวลาปรับตัว 5 ปี แต่คลังมองว่านานไป และได้สรุปขอเวลาปรับตัว 2 ปี โดยคลังจะสรุปรายละเอียดว่าจะเก็บอัตราเท่าไหร่และอย่างไร หลักการเบื้องต้นจะเก็บภาษีจูงใจให้มีการลดน้ำตาลในเครื่องดื่ม หากลดได้จะมีการลดภาษีให้ โดยจะสรุปรายละเอียดและเสนอคณะรัฐมนตรี (ครม.) ต่อไป
"การเก็บภาษีน้ำตาลไม่ได้มุ่งรายได้เป็นสำคัญ แต่จะเน้นการดูแลรักษาสุขภาพของประชาชน ซึ่งคลังศึกษามานานแล้ว" นายอภิศักดิ์ กล่าว
นายอภิศักดิ์ กล่าวอีกว่า การเก็บภาษีน้ำมันเครื่องบินไม่ได้เกิดจากรัฐบาลมีปัญหาสภาพคล่อง หรือถังแตก แต่เป็นการเก็บภาษีให้เกิดความเป็นธรรม เพราะภาษี น้ำมันเครื่องบินเก็บ 20 สตางค์/ลิตร มานานกว่า 20 ปี โดยปัจจุบันภาษีน้ำมันเบนซินเสีย 5-6 บาท ดีเซลลิตรละ 5 บาท ส่วนน้ำมันที่ใช้ในเครื่องบินเสียลิตรละ 3 บาท การเก็บภาษีน้ำมันเครื่องบิน 4 บาท จึงเป็นธรรมกับประชาชนที่โดยสารพาหนะที่ใช้น้ำมันประเภทอื่นๆ
นายอภิศักดิ์ กล่าวว่า รัฐบาลไม่ได้มีปัญหาสภาพคล่อง โดยเงินคงคลังสิ้นเดือน ธ.ค.จำนวน 7.49 หมื่นล้านบาท ถือว่าเหมาะสม เพราะได้ให้นโยบายไม่ให้มีการกู้เงินมาไว้ในเงินคงคลังจำนวนมาก เพราะมีรายจ่ายดอกเบี้ย ซึ่งระดับเงินคงคลังที่เหมาะสมคือ 5 หมื่นล้าน-1 แสนล้านบาท
ทั้งนี้ เงินคงคลังเป็นเงินสดที่รัฐบาลได้มาจากหลายส่วน เช่น การเก็บภาษี ซึ่งที่ผ่านมาได้เกินเป้าหมาย อีกส่วนมาจากเงินกู้เพื่อชดเชยการขาดดุล โดยปีงบประมาณ 2560 ตั้งงบขาดดุล 3.9 แสนล้านบาท แต่รัฐบาลกู้ 1 แสนล้านบาท เหลืออีก 3 แสนล้านบาท และมีวงเงินกู้ชั่วคราว 8 หมื่นล้านบาท จะเห็นว่าสภาพคล่องเงินสดมีอีกมาก